ฝึกฝนภาษาอังกฤษผ่านTablet & Smartphone

“Tablet & Smartphone” ผู้เขียนคงไม่ต้องกล่าวถึงแล้ว ว่าทั้งสองสิ่งนี้คืออะไร เชื่อได้ว่าขณะที่ท่านกำลังอ่านบทความนี้อยู่นี้ บางท่านอาจมีsmartphone วางอยู่ข้างตัว หรือบางท่านอาจกำลังอ่านบทความผ่านหน้าจอของ Tablet อยู่เช่นกัน ซึ่งแน่นอนว่านอกจากประโยชน์ในการใช้รับสายและโทรออกตามปรกติวิสัยของโทรศัพท์แล้ว สิ่งที่มาพร้อมกับsmartphone ก็คือ application ต่างๆ ที่เปิดให้download กันตามความชอบ ผู้เขียนพบว่ามี application มากมายที่สามารถช่วยฝึกฝนทักษะภาษาอังกฤษได้เป็นอย่างดี โดยเฉพาะทักษะทางการฟัง อาทิ

* application “ 6 minute English Listening” ถือว่าเป็น application ที่น่าสนใจ ผู้ใช้สามารถเลือกหัวข้อต่างๆที่ต้องการฟัง อาจลองฟังเพียงอย่างเดียวก่อน หากฟังไม่รู้เรื่อง ผู้ใช้สามารถอ่านบทสนทนาภาษาอังกฤษไปพร้อมๆกันได้ ทำให้สามารถเข้าใจสิ่งที่ฟังมากขึ้น
* application “เรียนภาษาอังกฤษฟรี” เป็น application ที่รวบรวมประโยคง่ายๆที่ใช้กันในชีวิตประจำวัน ผู้ใช้สามารถเลือกฟังเสียงที่เป็นสำเนียงของเจ้าของภาษา แต่ความพิเศษของ applicationนี้นั่นคือ ผู้ใช้สามารถบันทึกเสียงของตนเองได้ และฟังเปรียบเทียบกับสำเนียงที่ถูกต้อง ทำให้สามารถพัฒนาได้ทั้งทักษะการฟัง และทักษะการออกเสียงไปพร้อมๆกันได้

ในบทความนี้ ผู้เขียนจะขอยกตัวอย่างไว้เพียงเท่านี้ แต่ในความเป็นจริงนั้น ยังมี application ที่มีประโยชน์ต่อการฝึกฝนภาษาอีกมากมาย ซึ่งยากนักที่จะกล่าวถึงให้หมดได้ ดังนั้น ผู้เขียนอยากให้ทุกท่านลองค้นหา เรียนรู้ application ที่เหมาะกับการพัฒนาตัวท่านเอง การฝึกฝนภาษาผ่าน smartphone น่าจะทำได้ไม่ยาก เพราะเป็นสิ่งที่ติดตัวท่านตลอดเวลาอยู่แล้ว เวลาเดินทางหรือเวลาที่ท่านว่าง สามารถหยิบขึ้นมาฝึกได้ แม้ว่าในการฟังครั้งแรกๆอาจไม่เข้าใจ แต่เมื่อฝึกฝนไปเรื่อยๆก็จะสามารถเข้าใจจนเกิดเป็นทักษะได้

แล้วท่านจะค้นพบว่า smartphone มีประโยชน์มากกว่าการกด Like

**เกี่ยวกับผู้เขียน**: นภาภรณ์ งามวิไลพงศ์

* MA in Applied Linguistics (English Language Teaching)
* อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี
* อาจารย์ผู้ร่วมจัดกิจกรรม Club ต่างๆ ของศูนย์การเรียนรู้แบบพึ่งตนเอง มหาวิทยาลัยเทคโนโลยีพระจอมเกล้าธนบุรี (พ.ศ. 2546-ปัจจุบัน)